ACTUALIZARE 11.02. Mariana Câmpeanu a decis să nu îşi dea demisia, a declarat Victor Ponta.

Ministrul Muncii a declarat că preşedintele Traian Băsescu a fost singurul care i-a cerut demisia. Mariana Câmpeanu a precizat că a avut o discuţie în acest sens cu preşedintele PNL, căruia i-a spus că nu se simte vinovată de nimic - nici legal, nici profesional - şi, în consecinţă, nu consideră că trebuie să demisioneze. Dar că presiunile la care este supusă îi afectează activitatea la minister şi, în aceste condiţii, nu ştie dacă poate rămâne în funcţie.

Liderul PNL i-a transmis ministrului că demisia ar fi cea mai bună soluţie.

„Eu i-am spus foarte sincer că din punctul meu de vedere poate că această variantă ar fi cea mai bună, o conferinţă de presă în care să prezinte încă o dată varianta domniei sale asupra faptelor, să spună toate lucrurile pe care în două rânduri la acest minister le-a făcut şi să demisioneze," a spus Crin Antonescu, citat de Mediafax.

Premierul Victor Ponta a afirmat că o va susţine pe Mariana Câmpeanu în postul de ministru al Muncii atât timp cât preşedintele Traian Băsescu nu argumentează cu dovezi acuzaţiile la adresa acesteia, precizând că îşi apără în aceste condiţii toţi miniştrii.

Ministrul Mariana Câmpeanu i-ar fi dat soţului său în 2005, când conducea Casa de Pensii Ilfov, pensie şi indemnizaţie de însoţitor, în urma încadrării în gradul I de invaliditate, drepturile fiind acordate în baza unor „acte neclare şi diagnostice discutabile”, afirmă Centrul de Investigaţii Media.

Informaţiile apar într-un material de presă publicat marţi de Centrul de Investigaţii Media.

Ministrul Muncii, Mariana Câmpeanu, afirmă că materialul de presă despre pensionarea soţului său a avut „drept unic scop denigrarea” ei şi a familiei, printr-un demers „nedeontologic şi nesusţinut de dovezi concrete”, demnitarul adăugând că analizează posibilitatea de a da în judecată autorii.